CELEX: 32015R0583
Language: mt
Date: 2015-04-13 00:00:00
Title: Regolament ta' Implimentazzjoni tal-Kummissjoni (UE) 2015/583 tat- 13 ta' April 2015 li jemenda r-Regolament ta' Implimentazzjoni (UE) Nru 908/2014 fir-rigward tad-dikjarazzjonijiet ta' nfiq għall-programmi ta' żvilupp rurali u t-trasparenza

14.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 97/5
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/583
   tat-13 ta' April 2015
   li jemenda r-Regolament ta' Implimentazzjoni (UE) Nru 908/2014 fir-rigward tad-dikjarazzjonijiet ta' nfiq għall-programmi ta' żvilupp rurali u t-trasparenza
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u b'mod partikolari l-Artikoli 36(6) u 114 tiegħu,
   Billi:
   
               (1)
            
            
               L-Artikolu 22(2) tar-Regolament ta' Implimentazzjoni tal-Kummissjoni (UE) Nru 908/2014 (2) jistabbilixxi l-iskadenzi li fihom l-Istati Membri għandhom jippreżentaw id-dikjarazzjonijiet tan-nefqa għall-programmi ta' żvilupp rurali approvati, kif ukoll il-perjodi korrispondenti tan-nefqa.
            
         
               (2)
            
            
               L-Istati Membri jridu jiddikjaraw lill-Kummissjoni n-nefqa kollha li jkunu daħlu responsabbli għaliha u ħallsu lill-benefiċjarji qabel l-approvazzjoni ta' programm ta' żvilupp rurali fl-ewwel dikjarazzjoni tan-nefqa wara dik l-approvazzjoni. L-istess regola tapplika, mutatis mutandis, fil-każ ta' emenda ta' programm għall-iżvilupp rurali.
            
         
               (3)
            
            
               Għall-finijiet tal-kontabilità jeħtieġ li jiġi ċċarat li d-dikjarazzjoni dwar in-nefqa mħallsa mill-aġenziji tal-pagamenti qabel l-approvazzjoni ta' programm ta' żvilupp rurali jew qabel l-emenda ta' programm ta' żvilupp rurali għandha tikkorrispondi ma' perjodi sħaħ, kif speċifikat fl-ewwel subparagrafu tal-Artikolu 22(2) tar-Regolament ta' Implimentazzjoni (UE) Nru 908/2014. Barra minn hekk, in-nefqa kollha mħallsa mill-aġenziji tal-pagamenti matul il-perjodu li fih issir l-approvazzjoni ta' programm ta' żvilupp rurali jew l-emenda tiegħu, għandhom jiġu ddikjarati sad-data ta' skadenza stabbilita għall-perjodu korrispondenti f'dak l-Artikolu.
            
         
               (4)
            
            
               Jeħtieġ ukoll li jiġi ċċarat li r-regola stabbilita fit-tieni subparagrafu tal-Artikolu 22(2) tar-Regolament ta' Implimentazzjoni (UE) Nru 908/2014 ma għandhiex tapplika għall-finanzjament ta' aġġustamenti ta' pjanijiet kif imsemmi fl-Artikolu 23(2) ta' dak ir-Regolament.
            
         
               (5)
            
            
               L-Artikolu 57 tar-Regolament (UE) Nru 908/2014 jistipula li l-informazzjoni msemmija fl-Artikolu 111(1)(c) u (d) tar-Regolament (UE) Nru 1306/2013 tinkludi deskrizzjoni tal-miżuri ffinanzjati mill-Fondi elenkati fl-Anness XIII ta' dan ir-Regolament. L-iskemi ta' appoġġ stabbiliti skont ir-Regolament tal-Kunsill (KE) Nru 73/2009 (3) għandhom jiżdiedu mal-Anness XIII billi d-dispożizzjonijiet tar-Regolament (UE) Nru 1307/2013 tal-Parlament Ewropew u tal-Kunsill (4) jibdew japplikaw biss mill-1 ta' Jannar 2015.
            
         
               (6)
            
            
               L-Artikolu 63 tar-Regolament (UE) Nru 908/2014 jistipula deroga mill-applikazzjoni tal-Artikolu 3(3) tar-Regolament tal-Kummissjoni (KE) Nru 259/2008 (5) fir-rigward tal-perjodu li fih l-informazzjoni msemmija f'dak l-Artikolu għandha tinżamm disponibbli fuq il-websajt. Din id-dispożizzjoni għandha tiġi mmodifikata biex tapplika għall-pagamenti magħmula kemm għas-sena finanzjarja tal-2012 kif ukoll għal dik tal-2013. Biex tiġi żgurata l-kontinwità tal-pubblikazzjoni għandha tistipula li l-informazzjoni tibqa' disponibbli fil-websajt sal-31 ta' Mejju 2015, jew, sa meta l-informazzjoni dwar il-pagamenti magħmula għas-sena finanzjarja 2014 tiġi ppubblikata b'konformità mal-Artikolu 59(2) tar-Regolament ta' Implimentazzjoni (UE) Nru 908/2014.
            
         
               (7)
            
            
               Għaldaqstant ir-Regolament ta' Implimentazzjoni (UE) Nru 908/2014 għandu jiġi emendat skont dan.
            
         
               (8)
            
            
               Il-miżuri previsti f'dan ir-Regolament huma konformi mal-opinjoni tal-Kumitat dwar il-Fondi Agrikoli,
            
         ADOTTAT DAN IR-REGOLAMENT:
   Artikolu 1
   Ir-Regolament ta' Implimentazzjoni (UE) Nru 908/2014 huwa emendat kif ġej:
   
               (1)
            
            
               Fl-Artikolu 22(2), it-tieni subparagrafu huwa sostitwit b'dan li ġej:
               “Madankollu, in-nefqa kollha mħallsa mill-aġenziji tal-pagamenti lill-benefiċjarji skont l-Artikolu 65(2) tar-Regolament (UE) Nru 1303/2013 sa tmiem l-aħħar perjodu, kif speċifikat fl-ewwel subparagrafu ta' dan il-paragrafu, qabel l-approvazzjoni ta' programm għall-iżvilupp rurali kif hemm referenza fl-Artikolu 6 tar-Regolament (UE) Nru 1305/2013, issir taħt ir-responsabbiltà tal-Istati Membri u għandha tiġi ddikjarata lill-Kummissjoni fl-ewwel dikjarazzjoni tan-nefqa wara l-approvazzjoni ta' dak il-programm. L-istess regola għandha tapplika, bit-tibdil meħtieġ, fil-każ ta' emenda ta' programm għall-iżvilupp rurali kif imsemmi fl-Artikolu 11 tar-Regolament (UE) Nru 1305/2013, ħlief għall-aġġustamenti tal-pjan ta' finanzjament, kif imsemmi fl-Artikolu 23(2) ta' dan ir-Regolament.”
            
         
               (2)
            
            
               Fl-Artikolu 63, it-tieni paragrafu jinbidel b'dan li ġej:
               “Madankollu, ir-Regolament (KE) Nru 259/2008 għandu jkompli japplika għall-pagamenti magħmula għas-snin finanzjarji 2012 u 2013. Permezz ta' deroga mill-Artikolu 3(3) ta' dak ir-Regolament, l-informazzjoni msemmija f'dak l-Artikolu għandha tinżamm disponibbli fuq il-websajt sal-31 ta' Mejju 2015, jew, sa meta l-informazzjoni dwar il-pagamenti magħmula għas-sena finanzjarja 2014 tiġi ppubblikata skont l-Artikolu 59(2) ta' dan ir-Regolament.”
            
         
               (3)
            
            
               Fl-Anness XIII jiżdied il-punt 9 kif ġej:
               
                           “9.
                        
                        
                           L-iskemi ta' appoġġ stabbiliti fl-Anness I tar- Regolament tal-Kunsill (KE) Nru 73/2009.”
                        
                     
         Artikolu 2
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta' April 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 549.
   
      (2)  Ir-Regolament ta' Implimentazzjoni tal-Kummissjoni (UE) Nru 908/2014 tas-6 ta' Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta' kontijiet, ir-regoli dwar kontrolli, garanziji u trasparenza (ĠU L 255, 28.8.2014, p. 59).
   
      (3)  Ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għall-bdiewa fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (ĠU L 30, 31.1.2009, p. 16).
   
      (4)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
   
      (5)  Ir-Regolament tal-Kummissjoni (KE) Nru 259/2008 tat-18 ta' Marzu 2008 li jistipula regoli dettaljati għall-applikazzjoni tar-Regolament tal-Kunsill (KE) Nru 1290/2005 rigward il-pubblikazzjoni ta' tagħrif dwar il-benefiċjarji tal-fondi ġejjin mill-Fond Agrikolu Ewropew ta' Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) (ĠU L 76, 19.3.2008, p. 28).